ΠΑΟΚ με… σπασμένα τα φρένα.



Το πιο δύσκολο εμπόδιο από αυτά που του είχαν απομείνει (Παναιτωλικός, Ξάνθη, Λαμία και ΑΕΛ) μέχρι τον τίτλο ξεπέρασε με ευκολία ο «δικέφαλος του Βορρά», ο οποίος επικράτησε 3-0 του Ατρομήτου στην Τούμπα για την 24η αγωνιστική.



Κι απέδειξε ότι τίποτα δεν μπορεί να τον σταματήσει τόσο και για να κατακτήσει το πρωτάθλημα, όσο και για να το πάρει αήττητος, αναγκάζοντας τον κόσμο του να τραγουδήσει: «Και σε πέντε-έξι εβδομάδες...».



Ο Ολιβέιρα άνοιξε το σκορ στο 39’ με κεφαλιά, ο Μπίσεσβαρ έκανε το 2-0 στο 45+2’ από την άσπρη βούλα (για πτώση του Άκπομ σε μαρκάρισμα του Μάντσον). Από εκεί που δεν άνοιξε το σκορ ο Βιεϊρίνια στο 16’, όταν και νικήθηκε από τον Θεοδωράκη, έπειτα από ανατροπή του Κατράνη στον Άγγλο φορ.



Το… κερασάκι στην τούρτα έβαλε ο Σφιντέρσκι, ο οποίος έστειλε την μπάλα στα δίχτυα στο 82’ έπειτα από τραγικό λάθος του Θεοδωράκη.



Με δέκα ολοκλήρωσαν το ματς οι Περιστεριώτες, με τον Μπρούνο να δέχεται δεύτερη κίτρινη στο 90ο λεπτό.



Το ματς

Απόλυτα προσηλωμένος στον στόχο του, που ήταν να πάρει τη νίκη για να πλησιάζει ακόμα περισσότερο στον στόχο του με την κατάκτηση του πρωταθλήματος και μάλιστα ως αήττητος, εμφανίστηκε από την αρχή ο ΠΑΟΚ. Ο «δικέφαλος του Βορρά» μπήκε φούρια στον αγωνιστικό χώρο, όπως, άλλωστε έκανε στα μεγάλα ματς που είχε το τελευταίο διάστημα, σκοράροντας, μάλιστα σε εκείνα με το «καλημέρα».







Πίεσε πολύ από την αρχή, είχε συντριπτικά υπέρ του την κατοχή της μπάλας, στρίμωξε στην περιοχή του τον αντίπαλο, δημιουργώντας τις συνθήκες για ένα γρήγορο 1-0, αλλά τα χαλούσε στην τελική πάσα και προσπάθεια σε ένα σημαντικό κομμάτι του πρώτου μέρους. Ωστόσο, ο Ατρόμητος, που έπαιξε αρκετά πίσω στο πρώτο μέρος, ήταν αυτός που είχε, πάντως, την πρώτη καλή στιγμή στο ματς. Ποντάροντας στο δυνατό του σημείο. Ο Ούμπιδες εκτέλεσε γλυκά το φάουλ στο 7’ και βρήκε τον Μάντσον που με πλασέ έστειλε την μπάλα λίγο πάνω από το τέρμα του Πασχαλάκη.



Στο ίδιο τέμπο συνέχισε η ομάδα του Ραζβάν Λουτσέσκου και λίγο έλειψε να ανοίξει ο δρόμος προς τη νίκη στο 15ο λεπτό. Ο Κατράνης ανέτρεψε τον Άκπομ μέσα στην περιοχή, αλλά ο Βιεϊρίνια παρότι εκτέλεσε καλά το πέναλτι, δεν νίκησε τον Θεοδωράκη που έκανε εξαιρετική επέμβαση. Ο ΠΑΟΚ συνέχισε να κυκλοφορεί καλά την μπάλα, αλλά δεν μπορούσε να απειλήσει μέσα από το… κουτί και ο Ατρόμητος προσπαθούσε να «χτυπήσει» στην κόντρα επίθεση, με τον Ενσικουλού να χάνει καλή ευκαιρία (με κακό τελείωμα) στο 33’.



Το νερό μπήκε στ’ αυλάκι στο 39’, όταν ο Βιεϊρίνια είδε το κενό στην αντίπαλη άμυνα και έκανε μπαλιά ακριβείας για τον Ολιβέιρα που με κεφαλιά έστειλε την μπάλα στα δίχτυα. Όπως έκανε και ο Μπίσεσβαρ στις καθυστερήσεις από την άσπρη βούλα μετά την πτώση του Άκπομ σε επαφή με τον Μάντσον, σε μια απόφαση του Αζέρου διαιτητή που χωράει συζήτηση.



Ο Κάναντι προσπάθησε να τονώσει επιθετικά την ομάδα του με το ξεκίνημα του β’ ημιχρόνου, γνωρίζοντας ότι δεν έχει και πολλές λύσεις, αφού οι Περιστεριώτες είχαν αρκετές (και σημαντικές) απουσίες. Ουσιαστικά, όμως δεν μπόρεσε να διεκδικήσει κάτι θετικό ο Ατρόμητος στο β’ ημίχρονου. Απείλησε ελάχιστα και κυρίως στο πρώτο μισό του δεύτερου μέρους και ουσιαστικά σε αυτό το κομμάτι διατηρήθηκε κάπως «ζεστό» το ενδιαφέρον. Αφού κι ο Άκπομ κλώτσησε μεγάλη ευκαιρία (53’), έχοντας την εστία στο πιάτο.



Στα… καπάκια, έγινε μια από τις τελευταίες προσπάθειες του Ατρομήτου για να μπει στο παιχνίδι, με τον Ενσικουλού να μονομαχεί στην περιοχή με τον Κρέσπο και ο Μπρούνο να επωφελείται της φάσης αρχικά, αλλά να αστοχεί στη συνέχεια. Στο 72’, ο Μπρούνο έπεσε στο έδαφος έπειτα από μαρκάρισμα του Σάκχοφ, αλλά ο Αζέρος (αν και θα μπορούσε) δεν έδειξε την άσπρη βούλα.







Κάπου εκεί οι δύο ομάδες αποδέχθηκαν τη μοίρα τους και έριξαν κατακόρυφα στροφές. Ο επίλογος της αναμέτρησης γράφτηκε ουσιαστικά στο 82’, όταν ο Θεοδωράκης βγήκε πολύ μακριά από την εστία του για να σταματήσει τον Μπίσεσβαρ, που έδρασε άμεσα και έδωσε στο πιάτο το 3-0 στον Σφιντέρσκι, που… φύσηξε την μπάλα στα δίχτυα.







ΠΑΟΚ (Ραζβάν Λουτσέσκου): Πασχαλάκης, Μάτος, Βαρέλα, Κρέσπο, Βιεϊρίνια, Μαουρίτσιο (22' Σάκχοφ), Ολιβέιρα, Λημνιός, Μπίσεσβαρ, Ενρίκε (63' Γιαννούλης), Άκπομ (80' Σφιντέρσκι)



Στον πάγκο: Ρέι, Ίνγκασον, Μίσιτς, Κάνιας



Ατρόμητος (Νταμίρ Κάναντι): Θεοδωράκης, Κατράνης (46’ Μανούσος), Στρούγγης (58’ Κωτσόπουλος), Καρασαλίδης, Κιβρακίδης, Μάντσον, Μπουσούλατζιτς, Σάκιτς, Ούμπιδες (84’ Κορτ), Μπρούνο, Ενσικουλού



Στον πάγκο: Μανδάς, Βασιλακάκης, Νάτσος, Λαζαρίδης



Γήπεδο: Τούμπα



Διαιτητής: Αλιγιάρ Αγκάγιεφ



Βοηθοί: Αμιράλι, Μαμαντού



